དེ་ནས་ཀུན་དགའ་བོ་དང་།ཉེ་བར་འཁོར་དང་།འོད་སྲུང་ཆེན་པོ་རྣམས་ཀྱིས།བཀའ་ཐམས་ཅད་མདོ་སྡེ་དང་།འདུལ་བ་དང་།མངོན་པའི་སྡེ་སྣོད་གསུམ་དུ་བསྡུས་སོ།།ཐེག་པ་ཆེན་པོའི་སྡེ་སྣོད་ནི།རྒྱལ་སྲས་ཀུན་ཏུ་བཟང་པོ་དང་།བྱམས་པ་དང་།འཇམ་དབྱངས་ལ་སོགས་པས་བསྡུས་ཤིང་།གསང་སྔགས་ནི་གསང་བའི་བདག་པོས་བསྡུས་པར་གྲགས་སོ།།བསྟན་པ་ནི་འོད་སྲུང་ཆེན་པོས་ཀུན་དགའ་བོ་སོགས་ལ་རིམ་པར་གཏད་དེ་ཐུབ་པ་ཉི་མའི་གཉེན་གྱི་བསྟན་པ་འཇིག་རྟེན་གྱི་མིག་ཏུ་གྱུར་པ་འདི་ཉིད་མི་ནུབ་པའི་རྒྱལ་མཚན་དུ་བྱས་ཤིང་།ཐེག་པ་ཆེན་པོའི་གསུང་རབ་ཕལ་མོ་ཆེ་ཞིག་ནི་ལྷ་དང་ཀླུའི་ཡུལ་དུ་སྤྱན་དྲངས་ཤིང་དར་བར་གྱུར་པ་ལས།ཕྱིས་སུ་བཅོམ་ལྡན་འདས་ཉིད་ཀྱིས་ལུང་བསྟན་པའི་ཤིང་རྟའི་སྲོལ་འབྱེད་ཆེན་པོ་འཕགས་པ་ན་ག་རྫུ་ནས་ཀླུའི་ཡུལ་ནས་ཡུམ་འབུམ་པ་ལ་སོགས་པ་སྤྱན་འདྲེན་པར་མཛད་ཅིང་།འཕགས་པ་ཐོགས་མེད་ཀྱིས་ལྷའི་ཡུལ་དུ་བྱོན་ནས་རྗེ་བཙུན་མི་ཕམ་པ་ལས་ཐེག་པོ་ཆེན་པོའི་ཆོས་མང་དུ་གསན་ཞིང་མི་ཡུལ་དུ་སྤྱན་དྲངས་ཏེ།དེ་གཉིས་ཀས་ཐེག་པ་ཆེན་པོའི་སྡེ་སྣོད་མང་དུ་བརྩམས།མ་རྟོགས་པ་དང་ལོག་པར་རྟོགས་པའི་དྲི་མ་རྣམས་རིགས་པའི་ཚུལ་རྣམ་པར་དག་པས་བསལ་ནས་ཟབ་པ་དང་རྒྱ་ཆེ་བའི་ལམ་བཟང་བོ་ཤིན་ཏུ་གསལ་བར་བྱས་སོ།།ཤིང་རྟའི་སྲོལ་ཆེན་པོ་འདི་དག་ལས་རིམ་པར་བརྒྱུད་དེ་ཐེག་པ་གསུམ་གྱི་སྡེ་སྣོད་རྣམས་བཤད་པ་དང་སྒྲུབ་པས་འཛིན་ཅིང་སྤེལ་བའི་པཎྚི་ཏ་དང་གྲུབ་པ་ཐོབ་པ་གནམ་གྱི་སྐར་མ་ལྟ་བུས་རྒྱ་གར་འཕགས་པའི་ཡུལ་དུ་གང་ཞིང་ཐུབ་པའི་བསྟན་པ་ཤིན་ཏུ་དར་བར་གྱུར་ཏོ།